**OBRAZLOŽENJE DONOŠENJA**

**Odluke o socijalnoj skrbi**

1. **ZAKONSKI TEMELJ**

Člankom 289. Zakona o socijalnoj skrbi  („Narodne novine“ broj 18/22, 46/22 i 119/22) propisano je da su jedinice lokalne i područne (regionalne) samouprave, odnosno Grad Zagreb, dužni  osigurati sredstva za obavljanje djelatnosti socijalne skrbi sukladno ovom Zakonu i zakonima kojima se uređuje financiranje jedinica lokalne i područne (regionalne) samouprave, u skladu sa socijalnim planom i mrežom socijalnih usluga na svojem području.

 Stupanjem na snagu  novog Zakona o socijalnoj skrbi jedinice lokalne samouprave  obvezne su uskladiti svoje akte, te je potrebno izvršiti usklađivanje odredbi Odluke o socijalnoj skrbi ili donijeti novu Odluku o socijalnoj skrbi usklađenu s odredbama novog Zakona.

1. **OBRAZLOŽENJE**

Nacrtom Prijedloga Odluke o socijalnoj skrbi  utvrđuju se prava  iz socijalne skrbi koja osigurava Općina Jasenovac, kako ona koja su propisana Zakonom o socijalnoj skrbi, tako i druga prava iz socijalne skrbi, uvjeti i način ostvarivanja, korisnici, te postupak za njihovo ostvarivanje, za prava koja su iznad utvrđene zakonske obveze, u pogledu iznosa financiranja i oblika pomoći.

Jedinice lokalne samouprave odnosno Grad Zagreb dužni su u svom proračunu osigurati sredstva za ostvarivanje prava za podmirenje troškova stanovanja pod uvjetima i na način propisan Zakonom.

Zakonom je određeno da se naknada za troškove stanovanja daje pod sljedećim uvjetima:

* Pravo na naknada za troškove stanovanja priznaje se korisniku zajamčene minimalne naknade (ZMN) (osim korisniku ZMN koji se kao beskućnik nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
* Iz državnog proračuna i dalje će se ostvarivati sredstva korisnicima ZMN koji se griju na ogrjev, ali taj oblik pomoći više nije poseban oblik pomoći već je sastavni dio pomoći troškova stanovanja, a isplaćivat će se zajedno s mjesečnom pomoći za troškove stanovanja na način da će se svaki mjesec isplaćivati 1/12 te naknade koja za 2022. godinu iznosi 1.050,00 kn godišnje, sukladno Odluci o kriterijima i mjerilima za financiranje troškova stanovanja te iznosu sredstava za pojedinu jedinicu lokalne samouprave za 2022. godine koju je donijela Vlada RH.
* Troškovi stanovanja u smislu Zakona odnose se na najamninu, komunalnu naknadu, troškove grijanja, vodne usluge te troškova koji su nastali zbog radova na povećanju energetske učinkovitosti zgrade (troškovi stanovanja više ne uključuju komunalne usluge - troškove zbrinjavanja otpada, kao niti trošak električne energije)).
* Jedinica lokalne samouprave dužna je korisnicima prava na zajamčenu minimalnu naknadu priznati pravo na troškove stanovanja u visini od najmanje 30 % iznosa zajamčene minimalne naknade priznate samcu odnosno kućanstvu**.**
* Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.
* Jedinica lokalne samouprave odnosno Grad Zagreb može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade

Jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom, ako u svom proračunu imaju za to osigurana sredstva.

U Nacrtu prijedloga Odluke predlažu se oblici pomoći kakvi su bili i dosad (osim pomoći za podmirenje komunalne naknade koja je sada sastavni dio pomoći za troškove stanovanja) i to:

1. Naknada za troškove stanovanja
2. Jednokratna novčana pomoć
3. Jednokratna novčana naknada za novorođenče
4. Sufinanciranjetroškova boravka djece u vrtiću
5. Financiranje nabave drugih obveznih nastavnih materijala za učenike Osnovne škole
6. Sufinanciranje troškova smještaja učenika srednje škole u učeničkim domovima
7. Sufinanciranje troškova edukativnog programa djece s teškoćama u razvoju
8. Novčana pomoć za umirovljenike (božićnica)
9. Pomoć za podmirenje pogrebnih troškova
10. Troškovi prijevoza na obdukciju
11. Ostale pomoći

Nacrtom prijedloga Odluke, svi iznosi su pisani u valuti Euro, jer će Odluka stupiti na snagu 2023.

Uvjeti za ostvarivanja prava svake pojedine pomoći iz Nacrta prijedloga Odluke detaljnije su opisani u odnosu na postojeće uvjete, a predviđeno je da maksimalne iznose pomoći koje je moguće odobriti po pojedinačnom zahtjevu za sve oblike pomoći koje su odlukom propisane, na godišnjoj razini određuje odlukom načelnik, nakon što Općinsko vijeće donese proračun i Program javnih potreba u socijalnoj skrbi kojim će biti određena ukupna visina sredstava za financiranje javnih potreba u socijalnoj skrbi, kao i ukupna visina sredstava koja je predviđena za financiranje pojedinog oblika pomoći koja je predviđena Odlukom. Navedeno je predviđeno iz razloga da se ne bi svake godine morala mijenjati Odluka o socijalnoj skrbi.

 Jedinstveni upravni odjel Općine Jasenovac